Naujų idėjų kamerinis orkestras

Naujų idėjų kamerinis orkestras (NIKO) - tai styginių instrumentų ansamblis, kurį 2006 m. įkūrė lietuvių kompozitorius Gediminas Gelgotas. NIKO atlieka šiuolaikinę minimalistinę muziką, o didžiąją dalį kolektyvo repertuaro sudaro ansamblio meno vadovo ir dirigento G. Gelgoto kūryba. NIKO savo pasirodymuose sujungia klasikinės ir populiariosios muzikos stilius, atlieka muziką mintinai, naudoja netradicines styginių instrumentų technikas, dainavimą. Orkestras taip pat integruoja kitas menų formas, tokias kaip minimalistinė choreografija, vizualizacijos ir dizainas, taip sukurdamas unikalią atlikimo koncepciją.

Istorija 

Naujų idėjų kamerinį orkestrą 2006 m. įkūrė tuo metu devyniolikmetis G. Gelgotas, norėdamas įgyvendinti savo kūrybinę viziją. Su laiku NIKO sudėtis kito, kol galiausiai įgijo dabartinį formatą. Orkestrą sudaro pats G. Gelgotas ir 6-7 stygininkai .

NIKO intensyviai koncertuoja Europoje, Azijoje, JAV ir yra pasirodęs bei pristatęs G. Gelgoto muziką daugelyje prestižinių koncertų erdvių bei festivalių.  Tarp paminėtinų pasirodymų yra koncertas Popiežiaus Pranciškaus vizito Vilniuje metu. NIKO bendradarbiauja su tokiais muzikantais kaip Avi Avital, Ksenija Sidorova, Mari Samuelsen, Voces8, Kirill Troussov, Kristjan Järvi, Ole Edvard Antonsen, Davidas Geringas, David Nebel, Vytautas Sondeckis, Asmik Grigorian ir kitais. NIKO reguliariai atstovauja Lietuvą svarbių diplomatinių misijų užsienyje metu.

Pagrindiniai nariai 

 Gediminas Gelgotas (meno vadovas, kompozitorius, dirigentas; instrumentai: fortepijonas, vokalas).
 Augusta Jusionytė (smuikas, koncertmeisterė);
 Dalia Simaškaitė (smuikas);
 Julija Ivanovaitė (smuikas, altas);
 Deividas Dumčius (violončelė);
 Justas Kulikauskas (violončelė);
 Vincas Bačius (kontrabosas).

Koncepcija 

Naujų idėjų kamerinis orkestras NIKO yra kompozitoriaus G. Gelgoto kūrybinių vizijų atspindys. Kolektyvo nuomone, šiais laikais, kai kompozitorius ir atlikėjas dažniausiai yra dvi atskiros figūros, Gelgotas ir NIKO rodo kitokį pavyzdį: kūrybinis procesas nesibaigia muzikos užrašymu, o toliau tęsiasi kompozitoriaus, kaip atlikėjo, rankose. Anot ansamblio, NIKO koncepciją lemia ir pati Gelgoto muzikinė kalba, kurioje klasikinės muzikos stilius susimaišo su populiariosios muzikos įtaka - taip ir NIKO balansuoja tarp eksperimentinio, minimalistinio, šiuolaikinio meno ir įprastesnių, populiarių muzikos formų. Gelgoto ir NIKO muzikinėje veikloje yra sintezinio minimalistinio meno pavyzdžių: minimali choreografija, apšvietimas, sceniniai vizualiniai efektai, atlikėjai-artistai tiesiogine prasme. Čia svarbu ne tik muzikinis turinys, bet ir apranga, žvilgsnis, išraiška, kūno padėtis, judesys, todėl tai – savotiškas muzikos spektaklis arba net šou. Nadežda Rogožina:

Repertuaras 

Didžiąją dalį orkestro repertuaro sudaro ansamblio meno vadovo, kompozitoriaus G. Gelgoto kūriniai. NIKO atlieka ir kitų minimalizmo atstovų kūrinius: kompozitorių Steve Reich, Terry Riley, Philip Glass, John Tavener, Arvo Pärt, Morten Lauridsen, Max Richter ir Peter Michael Hamel muziką. Į savo programas NIKO įtraukia ir klasikinių kompozitorių (Johann Sebastian Bach, Antonio Vivaldi ir kt.) kūrinių šiuolaikines aranžuotes.

Diskografija

Šaltiniai

Nuorodos 
 Oficiali svetainė 

Lietuvos kameriniai orkestrai
Vilniaus kultūra